คาดหนี้สาธารณะสิ้นปีงบ55ไม่เกิน43.5%
คลัง คาดหนี้สาธารณะสิ้นปีงบ 55 ไม่เกิน 43.5% ก่อนสูงสุดใน 5 ปีที่ 54-55%
16 ส.ค. 2555

คลัง คาดหนี้สาธารณะสิ้นปีงบ 55 ไม่เกิน 43.5% ก่อนสูงสุดใน 5 ปีที่ 54-55%
นายจักรกฤศฎิ์ พาราพันธกุล ผู้อำนวยการ สำนักงานบริหารหนี้สาธารณะ(สบน.) คาดว่าในสิ้นปีงบประมาณ 55(ก.ย.55) ระดับหนี้สาธารณะต่อจีดีพีจะอยู่ไม่เกิน 43.5% ซึ่งขึ้นอยู่กับการกู้เงินของรัฐบาล และในปีงบประมาณ 56 คาดว่าจะเพิ่มขึ้นเป็นระดับ 44-45% เนื่องจากมีการกู้เงินเพื่อใช้ในโครงการบริหารจัดการน้ำวงเงิน 3.5 แสนล้าบาท ขณะที่ประเมินว่าปีนี้เศรษฐกิจไทยจะขยายตัวได้ 5% พร้อมคาดว่าหนี้สาธารณะจะอยู่ระดับสูงสุดในอีก 5 ปีข้างหน้าที่ 54-55% จากแผนการกู้เงินเพื่อการลงทุนของรัฐบาลวงเงิน 2 ล้านล้านบาท 
ผู้อำนวยการ สบน. มองว่า ระดับหนี้สาธารณะที่สูงขึ้นนั้นไม่ได้น่าเป็นห่วง เพราะรัฐบาลยังมีความสามารถในการชำระหนี้ ซึ่งหากภาระหนี้ต่องบประมาณยังอยู่ในระดับ 10-11% ยังถือว่าอยู่ในระดับที่ยอมรับได้ แต่หากเกิน 15% จึงจะถือว่าน่าเป็นห่วง
"ตอนนี้ภาระหนี้ภาครัฐ 99% เป็นหนี้ในประเทศ ซึ่งยังสามารถบริหารจัดการได้ดี ดอกเบี้ยตอนนี้ยังอยู่ในระดับต่ำ เป็นหนี้ระยะยาวเฉลี่ย 6-7 ปีขึ้นไป มีต้นทุนดอกเบี้ยอยู่ที่ 4% และหากเรายิ่งออกบอนด์ระยะยาวมากขึ้น ต้นทุนดอกเบี้ยจะยิ่งลดลงก็ยิ่งสามารถบริหารจัดการได้ จึงไม่น่าเป็นห่วง" นายจักรกฤศฎิ์ ระบุ